## Pravilnik o obavljanju poslova tjelesne zaštite

### NN 119/1997 (7.11.1997.), Pravilnik o obavljanju poslova tjelesne zaštite

# **MINISTARSTVO UNUTARNJIH POSLOVA**

Na temelju članka 82. stavka 1. podstavka 1. i 7. Zakona o zaštiti osoba
i imovine ("Narodne novine" br. 83/96.) ministar unutarnjih poslova donosi

## **PRAVILNIK**

## **O OBAVLJANJU POSLOVA TJELESNE ZAŠTITE**

Članak 1.

Čuvar smije utvrditi identitet osobe koja ulazi, odnosno izlazi iz štićene
građevine ili prostora.

Radi utvrđivanja identiteta osobe iz stavka 1. ovoga članka, čuvar smije
zatražiti na uvid osobnu iskaznicu ili drugu javnu ispravu kojom se može
utvrditi identitet osobe (u daljnjem tekstu: isprava).

Čuvar će u upisnik upisati podatke o osobi iz stavka 1. ovoga članka,
a potom joj vratiti ispravu i izdati dopusnicu za ulazak u štićenu građevinu
ili prostor.

Članak 2.

Osobi koja remeti propisani red i mir u štićenoj građevini ili prostoru,
ili svojim ponašanjem, djelovanjem ili propuštanjem dužne radnje ugrožava
sigurnost štićene građevine, prostora ili osobe, čuvar će zapovijediti
udaljenje s prostora ili građevine koju štiti, odnosno udaljenje od štićene
osobe.

Ukoliko osoba iz stavka 1. ovoga članka ne postupi po izdanoj zapovijedi,
čuvar će zatražiti uredovanje policije.

Članak 3.

Osobu koja je zatečena u činjenju kaznenog djela na štićenom prostoru
ili građevini, čuvar smije zadržati do dolaska policije.

Čuvar će obaviti vanjski pregled zadržane osobe radi utvrđivanja posjeduje
li oružje ili predmet pogodan za napad, ili predmete koji mogu poslužiti
kao dokaz o pokušanom ili počinjenom kaznenom djelu.

Oružje i predmete iz stavka 2. ovoga članka čuvar će oduzeti i predati
policiji.

O zadržavanju osobe čuvar dostupnim sredstvima veze izvješćuje policiju
i do dolaska policije postupa po zapovijedima ovlaštenih službenih osoba
Ministarstva unutarnjih poslova.

O zadržavanju osobe i predaji policiji čuvar će sastaviti izvješće koje
sadrži:

- ime i prezime zadržane osobe,

- razlog i mjesto zadržavanja,

- način postupanja prigodom provedbe zadržavanja,

- vrijeme izvješćivanja policije,

- izdate zapovijedi ovlaštene službene osobe i vrijeme izdavanja zapovijedi,

- vrijeme predaje zadržane osobe ovlaštenim službenim osobama Ministarstva
unutarnjih poslova,

- potpis čuvara.

Članak 4.

Čuvar smije obaviti pregled osoba na ulazu u čuvanu građevinu ili prostor
i izlazu iz njega.

Pregled osoba sastoji se od vanjskog pregleda odjeće i ostalih predmeta
(torbe, omota, prtljage i sl.).

Pregled ženske osobe može obaviti samo žena - čuvar.

Članak 5.

Čuvar smije obaviti pregled vozila na ulazu u čuvani prostor i izlazu
iz njega.

Članak 6.

Prilikom pregleda osoba i vozila čuvar smije rabiti odgovarajuća tehnička
pomagala (ručni i ini detektori, sustav ogledala i sl.).

Članak 7.

Pregled osobe i vozila čuvar može obaviti samo uz pristanak osobe koja
se ima pregledati odnosno vlasnika ili korisnika vozila.

Ukoliko osoba koja se ima pregledati odnosno vlasnik ili korisnik vozila
odbije pregled, čuvar neće dopustiti ulazak u štićeni prostor.

Članak 8.

Ovlasti čuvara utvrđene člankom 4. i člankom 5. ovoga Pravilnika ne
smiju se primijeniti prema ovlaštenim službenim osobama Ministarstva unutarnjih
poslova te zaposlenicima drugih tijela državne uprave koji posjećuju čuvanu
građevinu ili prostor radi obavljanja službenih uradaka.

Članak 9.

Čuvar će prije uporabe tjelesne snage o tome upozoriti osobu prema kojoj
kani uporabiti tjelesnu snagu.

Svladavanjem otpora osobe koja tjelesno napada čuvara, osobe ili građevine,
odnosno predmete koji se štite, čuvar će prestati s uporabom tjelesne snage.

Članak 10.

U obavljanju poslova tjelesne zaštite mogu se koristiti posebno izvježbani
psi-čuvari.

Psi-čuvari koriste se samo za čuvanje objekata i ne smiju se koristiti
za obavljanje drugih poslova tjelesne zaštite.

Članak 11.

U obavljanju poslova tjelesne zaštite čuvar smije uporabiti vatreno
oružje, pod uvjetima propisanim zakonom.

Prije uporabe vatrenoga oružja čuvar je dužan upozoriti osobu protiv
koje kani uporabiti vatreno oružje i zastrašiti je pucanjem u zrak. Ako
osoba niti nakon upozorenja i zastrašivanja ne prestane s napadom prema
štićenoj osobi ili čuvaru, odnosno napadom na čuvane vrijednosti, građevine
ili prostore, čuvar će protiv osobe uporabiti vatreno oružje.

Čuvar je dužan skrbiti da uporabom vatrenoga oružja proizvede što je
moguće manje štetne posljedice, a osobito je dužan čuvati živote drugih
ljudi.

Članak 12.

O uporabi tjelesne snage i vatrenoga oružja čuvar je dužan podnijeti
pisano izvješće odgovornoj osobi pravne osobe u kojoj je zaposlen.

Izvješće iz stavka 1. ovoga članka sadrži:

- vrijeme i mjesto uporabe sredstava prinude,

- ime i osobne podatke osobe prema kojoj je sredstvo primijenjeno,

- vrstu primijenjenog sredstva,

- možebitno nastale posljedice,

- ime i prezime čuvara.

Odgovorna osoba pravne osobe u kojoj je čuvar zaposlen dužna je ocijeniti
opravdanost i zakonitost uporabe tjelesne snage i vatrenog oružja i o tome
sastaviti bilješku na izvješću iz stavka 1. ovoga članka.

Članak 13.

U obavljanju poslova tjelesne zaštite čuvar ne smije rabiti streljivo
sa:

- zrnom promjera manjeg od 9 mm (0.357 inča),

- zapaljivim zrnom, zrnom s punom metalnom košuljicom (tzv. FMJ zrno)
te

- zrnom koje je namijenjeno probijanju zaštitnog prsluka ili oklopa.

Čuvar je dužan dva puta godišnje obaviti vježbovno gađanje bojnim streljivom
kratkim vatrenim oružjem kojim je zadužen.

Članak 14.

Čuvar kratko vatreno oružje kojim je zadužen obvezno nosi u prikladnim
koricama s kopčom, bez naboja u cijevi.

Čuvar koji poslove tjelesne zaštite obavlja u radnoj odori dužan je
oružje nositi na vidljiv način, u koricama boje različite od odore, koje
su smještene iznad odore.

Članak 15.

Čuvari koji poslove tjelesne zaštite obavljaju u smjenama dužni su obavljati
primopredaju oružja i streljiva na način propisan općim aktom pravne osobe
u kojoj su zaposleni.

Čuvari koji obavljaju poslove pratnje i osiguranja novca, vrijednosnih
papira, dragocjenih kovina i metala primopredaju oružja obavljaju na mjestima
propisanim općim aktom iz stavka 1. ovoga članka.

Primopredaju obavljaju čuvari neposredno, ili se ona obavlja s odgovornom
osobom pravne osobe u kojoj su zaposleni.

Primopredaja oružja obavlja se sukladno odredbama Pravilnika o obrascima
isprava te obrascima i načinu vođenja evidencije o oružju i streljivu ("Narodne
novine" br. 79/92.).

Članak 16.

Čuvari mogu poslove tjelesne zaštite obavljati samo na temelju izdanog
radnog naloga.

Radni nalog iz stavka 1. ovoga članka obvezno sadrži slijedeće podatke:

- ime i prezime čuvara,

- radno mjesto,

- registarski broj kratkog vatrenog oružja kojim je čuvar zadužen,

- vrijeme smjene,

- raspored po danima,

- potpis i ovjera odgovorne osobe.

Članak 17.

Pravna osoba u kojoj je čuvar zaposlen dužna je čuvaru osigurati radnu
odoru.

Kroj i boja radne odore te uvjeti nošenja odore moraju biti propisani
općim aktom pravne osobe u kojoj je čuvar zaposlen.

Članak 18.

Novčanom kaznom od 5000 do 10.000 kuna kaznit će se za prekršaj pravna
osoba ako:

1. za obavljanje poslova tjelesne zaštite koristi pse - napadače (članak
10. stavak 2.),

2. ne provede obvezno vježbovno gađanje bojnim streljivom (članak 13.
stavak 2.),

3. ne donese opći akt o načinu primopredaje oružja i streljiva (članak
15. stavak 1.),

4. ne izda radni nalog propisanog sadržaja čuvaru (članak 16.).

Za prekršaj iz stavka 1. novčanom kaznom od 1000 do 5000 kuna kaznit
će se odgovorna osoba u pravnoj osobi.

Članak 19.

Novčanom kaznom od 1000 do 5000 kuna kaznit će se za prekršaj čuvar:

1. ako ne upiše u propisani upisnik podatke o osobi koja ulazi u štićenu
građevinu ili prostor ili ako zadrži ispravu osobe prigodom utvrđivanja
njene istovjetnosti (članak 2. stavak 3.),

2. ako ne zadrži osobu zatečenu u činjenju kaznenog djela na štićenom
prostoru ili građevini do dolaska policije (članak 3. stavak 1.),

3. ako ne obavi vanjski pregled zadržane osobe (članak 3. stavak 2.),

4. ako ne oduzme od zadržane osobe oružje ili predmete koji mogu poslužiti
kao dokaz o pokušanom ili počinjenom kaznenom djelu, ili takve oduzete
predmete ne preda policiji (članak 3. stavak 3.),

5. ako ne postupi po zapovijedi ovlaštene službene osobe Ministarstva
(članak 3. stavak 4.),

6. ako ne sastavi ili sastavi nepotpuno izvješće o zadržavanju osobe
i predaji policiji (članak 3. stavak 5.),

7. prekorači dopuštene granice uporabe tjelesne snage, odnosno uporabi
tjelesnu snagu prema djeci, teškim invalidima, bolesnim osobama i ženama
trudnoća kojih je vidljiva, ili ne prestane s primjenom tjelesne snage
kada je osoba prema kojoj je uporabljena tjelesna snaga prestala s pružanjem
otpora (članak 9.),

8. ne podnese pisano izvješće o uporabi tjelesne snage i vatrenog oružja
(članak 12. stavak 1.),

9. rabi streljivo uporaba kojega je zabranjena (članak 13.),

10. u obavljanju poslova tjelesne zaštite nosi kratko vatreno oružje
s nabojem u cijevi (članak 14. stavak 1.),

11. ne obavi primopredaju oružja i streljiva na način i na mjestima
propisanim općim aktom pravne osobe (članak 15. stavak 1. i 2.),

12. u obavljanju poslova tjelesne zaštite nema kod sebe radni nalog
(članak 16.).

Članak 20.

Danom stupanja na snagu ovoga Pravilnika prestaje važiti Pravilnik o
nošenju odore zaposlenika zaštitarskih trgovačkih društava ("Narodne novine"
br. 91/95.).

Članak 21.

Ovaj Pravilnik stupa na snagu danom objave u "Narodnim novinama".

Broj: 511-01-64-29661/1-97.
Zagreb, 29. srpnja 1997.

Ministar
**Ivan Penić,** v. r.

Pravilnik, NN 119/1997-1768